देर शाम एक्सप्लोसिव सेंटर्स की जांच को पहुंचे एसडीएम
रेल अफसरों के तर्क.... हर यात्री की चैकिंग संभव नहीं
भोपाल-उज्जैन पेसेंजर में कालापीपल के पास विस्फोट के बाद राजधानी के मैगजीन सेंटर्स की जांच की गई। इस दौरान एसडीएम ने अपने-अपने क्षेत्र के मैगजीन गोदामों की जांच की। हालांकि इस दौरान किसी प्रकार की गड़बड़ी सामने नहीं आई और गोदामों में तय स्टॉक के मुताबिक ही एक्सप्लोसिव मिला।
जिले में 12 लाइसेंसधारियों को गुनगा, खजूरी, बैरसिया, परवलिया, नजीराबाद आदि इलाकों में एक से 20 क्विंटल तक भंडारण की परमिशन दी गई है। ट्रेन में ब्लास्ट के बाद कलेक्टर निशांत वरवड़े ने सभी एसडीएम को एक्सप्लोसिव सेंटर की जांच के निर्देश दिए। एसडीएम ने गोदाम संचालक को सुरक्षा के उपायों पर ध्यान देने की नसीहत लाइसेंसधारियों को दी है। गौरतलब है कि एक्सप्लोसिव सेंटर पर डेटोनेटर, जिलेटिन रखा जाता है।
इधर, हादसे के बाद भोपाल रेलवे स्टेशन की सुरक्षा व्यवस्था पर भी सवाल खड़े हो गए हैं। आशंका जताई जा रही है कि भोपाल स्टेशन से ही ट्रेन में विस्फोटक रखा गया था। न तो स्टेशन पर लगे सीसीटीवी कैमरे सही गुणवत्ता के हैं और न ही प्लेटफॉर्म नंबर एक की ओर लगे बैगेज स्केनर का ही इस्तेमाल किया जा रहा है। प्लेटफॉर्म नंबर छह तो पूरी तरह खुला होने के कारण यहां आए दिन वारदात होती रहती हैं।
जहां बैठे थे, उसके ठीक ऊपर धमाका
मेरे 55 साल के भाई सैयद अथर हुसैन दिल्ली से लौटे थे। सारंगपुर जाने के लिए पैसेंजर में बैठे। वे जहां बैठे थे, उनके ऊपर ही धमाका हो गया। जफर हुसैन, हादसे में घायल अथर हुसैन के छोटे भाई
भोपाल स्टेशन से हर दिन 200 ट्रेनें गुजरती हैं। यदि सुरक्षा व्यवस्था कमजोर होती तो पहले भी घटनाएं घट सकती थीं। विस्फोटक भोपाल स्टेशन से ही रखा गया, यह बात अभी सामने नहीं आई है। आरएसपी सिंह, सीनियर कमांडेंट, आरपीएफ
हर यात्री को चैक किया जाना व्यवहारिक रूप से संभव नहीं है। कोशिश रहती है कि ज्यादा से ज्यादा यात्रियों पर नजर रखी जाए। इसके लिए टीम भी हर प्लेटफॉर्म पर घूमती रहती हैं। हेमंत श्रीवास्तव, टीआई जीआरपी
अचानक चिंगारी के साथ छर्रे निकले
करीब पौने दस बजे थे। मैं एक अंकल के पीछे खड़ी थी। अचानक आवाज हुई और चिंगारी के साथ छर्रे मेरे गले और चेस्ट पर आ लगे। खून बहने लगा और मैं बेहोश हो गई। इसके बाद सीधे हॉस्पिटल में होश आया। भारती यादव, सीहोर से अपनी बहनों के साथ ट्रेन में सवार हुई थीं
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva